Besoek aan Orania – onverwagte wending [Archive] - AKSKA
AKSKA > Forum vir Anonieme Besoekers > Besoek aan Orania – onverwagte wending
View Full Version : Besoek aan Orania – onverwagte wending
Die noem van die naam “Orania” bring by verskillende persone verskillende beelde na vore. Somtyds is dit negatief, ander kere weer positief. Dit is asof die plekkie aan iets magies verknoop is. Hoe dit ook al sy, ek en my vrou het besluit om met ons terugkeer van ons besoek aan die Weskus, op Orania oor te bly en self ondersoek in te stel. Ook om te probeer vasstel of daar iets magies by Orania aan te tref is. Ons het besluit om met ‘n oop gemoed die plek te besoek en het ‘n goeie aantal vrae geformuleer wat onder andere die kwesie van diefstal en veiligheid insluit.
By ons aankoms op Orania het ons gemerk dat die hoofpad vanaf Hopetown na Petrusville, Orania in twee verdeel. Dit kan van Orania ‘n waarskynlike en maklike teiken vir roof en so meer maak.
Tydens ons aanmelding by die hotel was ons deur ‘n baie aanvallige jong dame (naam word verswyg) verwelkom. Sy was bewus van ons bespreking en daar was geen “formaliteite” verder nodig nie aangesien die bedrag verskuldig reeds vereffen was. Toe ons merk dat die kamer ‘n ent weg was van die parkeerplek het ek my kommer daaroor uitgespreek aangesien daar heelwat toerusting en ander aankope op die bakkie was wat nie afgelaai sou kon word nie. Sy het geglimlag, ons gevra om ‘n wyle te wag en ‘n kamer aan ons toegeken waarvan die stoep op die parkeerplek uitkyk. Ons moes net bietjie wag sodat die kamer klaar skoongemaak kon word. Ons het intussen omgery na die parkeerarea. Ons kamersleutel was beskikbaar en ons het afgestap om die nodige bagasie af te laai. Toe ek die eerste tas afhaal, staan die ontvangsdame by my. Met die gedagte dat ek dalk iets vergeet het, vra ek haar daarna waaop sy antwoord dat sy gekom het om ons te help met die bagasie. Uitaard kon ek dit nie toelaat nie en haar vriendelik verseker dat ons sal regkom.
Op hierdie noot het ons besoek in aanvang geneem. Deurgaans was die mense behulpsaam, vriendelik en het maklik gesêls. Hieroor kan ek boekdele skryf.
Die besigtigingstoer was ‘n belewenis. Wat op Orania bereik is – ongelooflik. My navraag oor diefstal is beantwoord met ‘n “geen”. “Wat doen hulle om ‘n nul misdaadsyfer te hê met die grootpad wat die dorpie in twee verdeel?” Dit blyk dat hulle net deurlopend die gebied kontroleer, op soorgelyke basis as die van ander dorpe se polisieforums. Hulle dra egter nie kennis van tekens wat geplaas word nie. Hulle naaste polisiekantoor is Hopetown ongeveer 50 km van Orania af. Die inwoners is ontspanne en gemaklik. Soos een dame aan my gesê het: “Ons hoef nie kort-kort oor ons skouer te loer nie.”
Ons besoek het met ure die aanvanklike beplanning oorskry. Met ons terugreis het ek besluit om aan Carel Boshoff ‘n e-pos te stuur. Dié het ek by ons aankoms by die huis gedoen. Daarin het ek onder ander vermeld (by name) die persone wat meegehelp het om ons besoek aldaar die moeite werd te maak. Onder andere dat die gids tydens die besigtingstoer – wat geskeduleer was vir 2 ure – eers na 3 ½ uur huis toe gegaan het.